Imtella' Frar 10, 2021 - Aġġornata 10 Ta' Frar, 2021 5:24pm Malta llum qed tiċċelebra l-festa tan-Nawfraġju ta' San Pawl. Waqt il-pontifikal ta' dalgħodu fil-Knisja ta' San Pawl Nawfragu fil-Belt, l-Arċisqof Charles Scicluna appella għall-għaqda ta' bejnietna li qal tgħinna neħilsu mill-mard. Iċ-ċelebrazzjoni tal-festa titulari ta' San Pawl Nawgrafu fil-Belt kienet ristretta għaċ-ċelebrazzjonijiet liturġiċi u ftit armar fuq barra. Id-dħul fil-Knisja għall-pontifikal kien bil-biljett minħabba l-limitu fuq kemm jistgħu jidħlu nies. Fil-preżenza tal-ogħla awtoritajiet tal-pajjiż fosthom il-President, il-Prim Ministru u l-Kap tal-Oppożizzjoni; l-Arċisqof Charles Scicluna appella għall-għaqda fost il-Maltin. "L-appell tiegħi illum hi aħna nilqgħu mill-qalb l-appell li għamel il-protos tagħna tal lum – il-President tar-Repubblika biex inkunu magħqudin, biex naħdmu flimkien, mhux il-mument li nintilfu fl-irqaqat imma irridu nkunu ħaġa waħda, niġbdu ħabel wiehed." L-Arċisqof tkellem dwar kif ir-rakkont tal-Atti tal-Appostli jsemmi kif San Pawl fejjaq lill-Maltin, bl-Arċipriet tal-Kolleġġjata ta' San Pawl Nawfragu, il-Kanonku David Cilia jgħid li din kienet it-tema taċ-ċelebrazzjoni ta' din is-sena, kif murija wkoll fil-qoxra tal-ktieb kommemorattiv tal-festa. L-Arċipriet qal li minkejja li ċ-ċelebrazzjonijiet esterni ma setgħux isiru, iċċelebraw il-liturġija kollha, anke jekk b'mod ridott/ Kompla li l-għaqdiet ħadu ħsieb li jżommu ħaj is-sens ta' komunità li ġġib il-festa. "L-għaqda tal-Pawlini rat kif anke bil-media soċjali tilħaq in-nies li ma jiġux. Għamlu programmi strada San Pawl, qasmu filmati passati tal-festa. Ir-radio city ta' La Valette għamlu ġimgħa fuq ir-radio ta' marċi u priedki fuq San Pawl. Qraw l-ittri ta' san pawl fuq ir-radio." Mat-tmiem tal-pontifikal, flok marru għal grokk jew għall-ikla qabel il-marċ dawk preżenti sellmu lil xulxin u rħewlha lejn darhom. Nhar l-10 ta' Frar, Triq San Pawl tkun karatteriżżata b'xita ta' nies, karti u arja ta' festa. Minkejja ir-restrizzjonijiet, it triq xorta intramat bil-pavaljuni hekk kif l-għaqda tal-pawlini xorta ħasbet f'numru ta' inizjattivi. Il-President tal-Għaqda tal-Pawlini, Mario Cassar qal "Il-pavaljuni u l-ftit armar li hawn fil-madwar hu armar sekondarju." Il-każin tas-Soċjetà La Valette baqa' magħluq u l-banda baqgħet siekta, iżda l-faċċata tal-każin xorta intramat bil-pavaljun bix-xbiha ta' San Pawl. Il-President tas-soċjetà, Jonathan Grima, qal li filwaqt li s-sehem tal-banda hu minquxa f'qalbu, il-festa kif organizzata din is-sena xorta tatu sodisfazzjon. "Jekk għal festa ta' San Pawl ma tmurx il-knisja, it-tridijiet u tranzulazzjoni l-iżjed, fil-ħamsa u nofs u il-pontifikal, għalina ma tkunx ġiet il-festa ta' San Pawl." Fil-għaxija, Triq San Pawl ukoll ħadet xejra differenti, b'mixgħela bl-ilwien tal-bandiera nazzjonali li fi kliem id-dilettanti twassal nessaġġ ta' solidarjetà.